
O SENTIMENTO DUNHA TERRA

NUN TEMPO moi lonxano, tanto que ninguén o lembra, nun mundo lonxano, tanto que hoxe non ven en ningún mapa, sucedeu unha historia lonxana. Eran días de dragóns, de druídas e maleficios, de maxia e castelos, de deuses e dourados soños, de heroes e malvados. Neses días, a guerra dominaba case todo o territorio.


Os exércitos do poderoso Salajnur aumentaban as posesións do seu señor pouco a pouco, asolando todo o que se lle resistira. Mais os seus soldados eran escravos da maxia negra do rei, capturados en cada pobo que este conquistou.


A nosa historia comeza nun poboado chamado Bevenos, moi ó norte das sanguinolentas guerras que convulsionaban o seu mundo. A aldea situábase no alto dun monte, e tiña dúas tapias protectoras, a segunda máis alta cá primeira, e máis achegada ás casas. Dentro destas defensas había unhas poucas construccións redondas con tellado de palla e paredes de pedra. No centro do poboado, situado tamén nunha formación circular, elevábase sobre tódalas demais cousas da colina un cadrado enorme. Era o templo, no que vivía só o druída, que era o máis vello do lugar, e, como tal, o que actuaba coma xefe e xuíz supremo. Mais Ragnur, así se chamaba o feiticeiro, xamais tratou de abusar do seu pobo.


Os druídas eran a peza fundamental das pequenas vilas que existían naquel país do norte. Tiñan a sabedoría máis extensa que ningún mortal vira no seu mundo, agás Ventus, o fillo de Alarmos, deus do aire. Dicían dos druídas que naceran coa mesma terra, que percorren o longo camiño do auga, que coñecen tódolos segredos do lume, e que teñen poder para que o propio fillo do vento, a súa ira, chamada tamén treboada, lles obedeza. Dicían deles que eran deuses que desagradaran ó grande disco dourado, Aquel que non se pode pronunciar, Aquel que non é, pero que sempre está. Dicían que o seu castigo fora vivir no mundo dos mortais ata a fin dos tempos da maxia.


O noso relato centrarase na vida do que naceu unha estrelada noite da estación do calor. Como era costume, namentres as mulleres do pobo axudan á futura nai a dar a luz, o druída ten que vaticinarlle ó bebé o futuro e tratar de interceder por el ante os deuses para que teñan compaixón del e non o abandonen nas tebras da mala Sorte, irmá da Sorte, espírito da luz. A cerimonia celebrábase entre cánticos daquela que ía te-lo fillo, que lle cantaba ás súas entrañas para que a respetasen e ós deuses para que non a chamaran ó Valham, o paraíso dos guerreiros, xefes das terras do ceo, e onde as almas dos defuntos ían descansar eternamente. O druída tiña que face-los preparativos da acollida dos deuses ó novo habitante con lume, e brebaxe de uva fermentada máis unhas herbas que os magos recollían para o agrado dos altísimos.


O druída dixo que Istar, así se chamaba o bebé, non ía ter unha vida moi longa, pero ía ser moi prolífica. Dixo que ía ser un heroe. Dixo que ía ser unha lenda. Dixo que ía se-la esperanza. E non dixo nada máis. No momento no que o neno berreou por primeira vez, o fillo de Ventus decidiu desacougar á aldea de Bevenos e as vilas veciñas.


Mentres, Salajnur seguía destrozando cidades e escravizando a todo aquel que sobrevivía. So uns poucos eran capaces de escapar as malignas poutas do rei.


Á mañá seguinte, Ragnur foi visitar á nova nai, Belmadí. Estaba tumbada no leito, co seu fillo acurrucado no seu brazo.

- ¿Que tal a nova nai?

- Hmm. Cansada.

- Tranquila. Iso é o normal.

- Xa o sei. Vai se-lo mellor fillo que xamais pisara o noso mundo, e mesmo ca ningún fillo de deus.

- ¡Chssst! Vante escoitar.

- Saben que falo en broma.


Ese ambente lúdico que houbo na conversación desapareceu de súpeto.

- ¿Por que onte visitounos a treboada? ¿Por que non outro día?

- Hai respostas que eu non coñezo.

- Ti tes poder para controla-la treboada. Mais ti estabas comigo na cerimonia de chegada. Tes que saber por que.

- Déixame un momento pensar.


Ragnur quitoulle o bebé a Belmadí dos brazos. O neno espertou, mais non chorou. Era moi xoven para saber o que pasaba ó seu redor, mais non chorou. O druída ergueulle os brazos no aire, e os dous adultos puideron contemplar unha marca no costado esquerdo do neno, un debuxo branco que asemellaba un dragón durmido. Un sorriso apareceu na faciana do ancián, que lle devolveu a Belmadí o seu fillo, que inmediatamente quedou durmido. A nai non foi capaz de articular nin unha verba. Ragnur marchou da casa o máis rápido que os seus cansos osos llo permitiron.


Belmadí pensou en facer chamar o seu visitante, pero prefiriu descansar xunto o seu fillo, e deixar ó druída en paz.


Mentres, Salajnur subía do sur ó norte daquela terra, lenta pero inexorablemente, conquistando e destrozando todo ó seu paso. Xa instalara o seu novo campamento base máis alá da metade sur. A metade do país lle pertencía. Dirixiríase cara a soleada provincia da Mancha de Thermus, chamada así porque era un pedazo de cinzas e pouco máis, e dicían dela que o propio deus do lume deixara a súa marca alí, para que os mortais puidesen ve-lo seu poder, e conseguir que lle respetasen máis que ó propio Disco dourado. A lenda conta que o Pai dos deuses castigouno pola súa soberbia facendo que a vida desaparecera daquela marca para sempre.

DEZ ANOS DESPOIS


Na aldea de Bevenos as cousas foran moi prósperas, sen malos anos para as colleitas, loitas ou enfados dos deuses. Por primeira vez en moito tempo os xoves rapaces criáranse sen coñecer a fame ou a desgracia. Os aldeáns celebraban festas cada pouco tempo para agradar coa súa alegría ós deuses.


O pequeno Istar tiña xa dez anos, e crecera forte e intelixente. O seu pai traballaba no campo, e co gando, e a súa nai había días nos que vía imposible o saír da casa ou falar coas súas amigas. Istar, pola súa parte, axudaba tódalas mañás un pouco á súa nai, xantaban a familia completa, e pola tarde, namentres os seus maiores traballaban, ás veces saía a xogar cos nenos do pobo, ou ía visitar a Ragnur. Istar cría que era o home máis vello de tódolos tempos, xa que case non cambiara en dez anos, mais el non era igual ningún ano.


Cando ía xunto Ragnur, o druída adiestrábao na cultura xeral do bosque, do traballo no campo, historia, pesca, caza, ou lendas sobre os deuses e heroes da súa raza. Istar sentíase ben co ancián, xa que ó final de cada lección, sempre o deleitaba cun sinxelo xogo de maxia. Ademais, dáballe a impresión de ser máis poderoso con cada cousa aprendida, e de estar máis preto do día no que lle deixarían saír da dobre muralla e descubrir o mundo que lle esperaba fóra. Xa saíra algunhas veces co feiticeiro ata o pequeno río que baixaba pola montaña, ou ata o interior do pequeno bosque que hai ó carón do poboado.


Un día coma outro calquera, Ragnur foi xantar coa familia de Istar, quen sentiuse moi honrado e inquedo ata que o seu vello amigo marchou. Comeron moitísimo, un pato que cazara o fillo aquela mañá, que Ragnur o levara ata un lago que hai entre o bosque e o cume do monte, descuberto polo rapaz, ou iso pensaba el. Estaba moi orgulloso de que os adultos comezaran a aprecia-la súa pequena labor.


Tras frega-los pratos de madeira que usaban na aldea, Istar foise deitar na súa cama para durmir un pouco, debido ó amodorramento que lle producira a abundante comida. Entón tivo lugar unha intensa conversación entre Belmadí e Ragnur, xustamente pouco despois de que o marido da xove saíra a traballar.

- Ragnur – dixo Belmadí -, fai dez anos,  o meu fillo naceu, e no día seguinte á súa chegada ó noso mundo, descubrímoslle unha marca baixo o brazo.

- Coma sempre, estás acertada.

- Ti saíches desta nosa casa cun sorriso nos beizos cara os ancestros saben onde.

- Vexo que tes boa memoria.

- Agora quero que me expliques o da súa marca, xa que non desapareceu ou perdeu cor cos anos, coma as marcas xerais de nacemento, se non que gañou intensidade.

- ¡Que ledicia que os meus ollos vexan dicirte iso e os meus oídos escoítente esas fermosas palabras!

- ¿Por que? ¿A que te refires?


Ragnur ergueuse da súa cadeira e dirixiuse á porta. Belmadí quedou sorprendida, e seguiuno case de contado. Antes de que o xefe chegase á porta, a nai de Istar cortoulle o paso.

- Soamente quero saber por que o meu fillo ten esa marca.

- ¿Que pasa se non quero dicircho?

- Poderás marchar da mesma forma da que entraches, e que os deuses te acompañen.

- Dacordo. Ti gañas.


Ámbolos dous voltaron á mesa e sentáronse un enfronte do outro. Os paxaros cantaban e o grande Disco dourado presidía o ceo. Ragnur comezou a súa historia.

- Fai moito, moito tempo, forxouse unha lenda. A lenda dunha profecía. Esta dicía que un tirano irrumpiría nos nosos días de paz, e a terra viviría malos momentos. Os antergos tamén profetizaron que aquel coa marca crecente, aquel coa marca do gran deus, o que non se pode citar, ía salvar ós nosos. Mais non podería salvarse a el. Pois Istar ten esa marca, Istar é o elexido.

- ¿Non podes estar errado?

- Eu podo estalo. Ó fin e ó cabo, non son un deus. Non coñezo todo o que hai que coñecer.

- Pero ti podes controlar ós fillos dos deuses.

- Teño certos poderes que me diferencian do resto da aldea, si. Niso tes razón.

- ¿E por que ten que ser o meu fillo distinto dos demais? ¿Por que el? Nunca na miña familia pasou cousa tal que esta.


Belmadí choraba. Ragnur marchou lentamente, sen mirar atrás. Os paxaros abandoaran a aldea, e as nubes negras ocuparan a cúpula celeste.


Pola súa parte, Istar, que espertara coa lixeira confrontación entre a súa nai e o seu maestro, escoitara toda a conversa. Fíxose a promesa de traballar duro, e así cumplir o destino que os deuses creran oportuno para el. Prometeuse nunca rendirse, nunca abandoar. Ata a victoria sempre.

A  BARREIRA  DOS  VINTE

Na vila todo estaba tranquilo. Aquel día Istar cumpría vinte anos. Era o día que, segundo a tradición dos pobos do norte, marcábase a diferencia entre un rapaz e un home. En efecto, Istar chegaba á maioría de idade. As portas de todo o mundo coñecido seríanlle abertas. Tal como fixeron os seus ancestros, era costume que a primeira semana dos vinte anos dun mozo pasárase fóra dos muros protectores da aldea.


Istar pensara constantemente nesa data no seu último mes de adolescente. quería que todo saíse á perfección. Preparou el mesmo unha bolsa con comida, roupa e un gran coitelo. Nunha das viaxes con Ragnur ó río, colleu unha gran vara, á que logo lle tallou unha punta punzante cunha pedra que recolleu do escombro que a erosión do vento e a choiva provocaba nas murallas.


Ektar, o pai do rapaz, pasaba por entón moito tempo co seu fillo. Falaban do campo, do clima, das lembranzas do pasado, pero, sobre todo, Istar escoitoulle moitísimas historias dos primeiros anos de madurez ó seu proxenitor. Nunca pensara que o seu pai fora un neno sendo un home, aínda que naqueles tempos os menores tamén tiñan que traballar de sol a sol, aínda que fora unha época dura, el sempre conservou esa parte de neno fundamental en todos. Cavilou sobre iso, e decidiu que xamais perdería iso. Aínda que o seu pai era distinto a el, xa que na cultura do norte a nai está moito máis ligada ós fillos que o pai, e como dicía Ragnur, o home ten que aprender da natureza, nesa faceta sería coma o seu pai. Pero as mulleres queixábanse diso. Non sabían o que se perdían.


Algo que Istar considerou anecdótico foi que dúas semanas antes da súa partida, chegou un mensaxeiro da zona máis septentrional das Provincias do Norte. Tras entrar na aldea, preguntou polo seu xefe. Tras conversar con Ragnur, achegouse ó centro das construccións. Sen tocar un só peldaño do edificio cadrado, anunciou:

- Chámome Seirmug. Son un habitante de Pholozik, un pequeno pobo situado na fronteira das Provincias do Norte co Menskell ( chamábanlle Menskell a unha rexión do país constituida por un gran bosque de neves case perpetuas, no que vivían moitas tribus distintas ). A miña vila foi atacada hai unhas semanas por esbirros de Salajnur, que quedaron alí agardando polo seu xefe. Algúns conseguimos escaparnos ás súas poutas, e dispersámonos para avisar a tódalas poboacións da nosa provincia. Ademais, buscamos valentes para forma-la resistencia. Se alguén quere te-la honra de loitar pola súa liberdade, que o diga agora, ou cale para sempre.

Uns poucos homes adentráronse na loita armada naquel intre. Seirmug fixouse en Istar.

- E ti rapaz, ¿ que me dis ?

- Todavía non saiu na Semana de Transición – o case home sorprendeuse pola rapidez da súa nai en contestarlle ó desesperado guerreiro -.

- Nese caso, sorte para o futuro, neno.


A Istar desagradoulle que lle chamara neno. Faltáballe xa pouco tempo para ser un home, e forzas non lle fraqueaban para defenderse. Sen embargo, antes de que Seirmug traspasase as murallas, o mozo falou con el un chisco, e volveu mirando cara a súa nai, mais non dixo nada.


Considerouno anecdótico, porque ós que non chegaron á maioría de idade non se lles falaba dos inimigos, nin das guerras. Aínda que a xente de Bevenos cumpría coa costume para o beneprácito dos ancestros e deuses, os seguintes días non se falou doutra cousa.


E, por fin, o momento desexado. As portas das enormes tapias abríronselle para sempre a Istar. A súa iniciación comenzaría en canto cruzase os muros, e entrara na realidade ata a fin. El coa súa bolsa ás costas, bolsa que a súa nai refixera xa que, segundo ela, o seu fillo era unha desfeita preparando a equipaxe. Levaba un coitelo no cinto e a lanza que con tanto esmero preparara. Durante unha semana completa tería que sobrevivir el só alí, fóra do seu mundo máis afín.


Naqueles intres, tiña ante si as obrigacións de buscarse a comida, un lugar onde pasa-las noites, afastarse dos perigos, e, o máis importante se cabe, coidarse de non enoxar ós deuses nin os ancestros. Ás divinidades para que lle deixaran cruza-lo umbral do futuro, e poidese desenrrolarse sendo un home feito e dereito. Ós seus antigos para que o protexeran na súa andanza polo camiño da vida.


Nun instante estivo a piques de da-la volta e abraza-la súa nai, de dicirlle: mamá, non quero crecer, non quero ser un home, teño medo. Mais decidiu non facelo. Non, ía ser un home. Para iso estaba naquela situación. Entón preguntouse se seres un adulto siginificaría perde-lo cariño da mocidade. Ós deuses non lles agradaría iso, díxose. Deu un paso cara adiante.


Istar pasou o simbólico umbral das murallas, e dous homes do pobo pecharon as portas de contado. Como era costume, todo Bevenos saíra a despedir ó xove. Namentres o rapaz que ía comenza-la súa viaxe propia, tódolos seus coñecidos non facían nada máis que tratar de animar ó aínda neno para mirar cara o seu futuro con ledicia e esperanza. Sen embargo, mentres que os veciños se retiraron ás súas labores diarias, Belmadí e o seu home agardaron un rato máis, coas miradas perdidas nas portas de acceso á vila.


O seu fillo caminou, e caminou, e caminou, ata chegar ó lago, a extensión de auga limpa coma o diamante, e tan clara que podías ve-lo teu propio reflexo nas noites de lúa chea. Alí instalouse durante o día, mirando cara o ceo, debuxándolle imaxinarias formas ás nubes, ou contemplando o comportamento dos animais do bosque e ribeiras do lago. Ó fin e ó cabo, como lle dixera en repetidas ocasións Ragnur, os homes teñen que aprender da natureza. Aquela noite pasouna moi a gusto baixo a súa árbore, nunha calurosa escuridade. Pola mañá ó erguerse colleu as súas cousas e foi buscar as raíces especiais que o druída lle declarara comestibles.


Todo lle ía ven. As dúas seguintes xornadas foron iguais de tranquilas, comeu froitas silvestres, raíces xugosas que se lle antoxaron deliciosas, e algún peixe que pescara. Tamén intentara atrapar un coello, pero o pequeno fora máis rápido que Istar. Ó rapaz déralle a impresión de que o animal chegara a burlarse del nas súas propias narices.


Sen embargo, o cuarto día despois da súa marcha da aldea, significou un cambio moi importante na súa vida por dúas causas.


Aquela decisiva mañá, Istar paseaba pola linde do bosque descoñecido para el. Fixárase o día anterior en que a montaña na que nace o río ó que lle levou Ragnur seguía pola outra parte do bosque tamén, formando un val no que se situaba todo o que el coñecía. Deuse de conta de que incluso a formación rocosa seguía cara onde el xa non podía ver, xa que as árbores lle tapaban a visión.


De súpeto, escoitou uns berros. Parou en seco, e seguiu o son. Chegou preto do cavorco que separaba o bosque do auga, e un pouco máis embaixo viu unha xove forcexeando cun forte home vestido de soldado.  O militar pegoulle á rapaza e tirouna con desdén ó chan. Istar baixou ás carreiras o desnivel, e sacou do cinto o seu coitelo. Achegouse ó home.

- Perdoe – dixo Istar -.

- ¿Que queres, enano? – respondeu a berros o home -.

- Eu desexaba saber se vostede podería indicarme a dirección da casa para castigados polos deuses da que se escapou.


O soldado abalanzouse con toda a súa forza coma se fose un oso sobre Istar, e el aplicou a técnica que Ragnur lle explicou que os cazadores usaban para dar morte a estes animais, agardou a que estivera case caendo sobre el, e levantou a daga. O seu agresor puxo unha cara de dor intensa, e expirou. Istar deixou caer repentinamente o seu coitelo sanguinolento. A súa faciana denotaba a dor da sorpresa e a desesperación. Deuses, protexédeme, pensou. Matara a un home, un ser vivinte, así coma el.


A moza ergueuse. Limpouse duns manotazos a terra das súas vestimentas vellas, para non ter problema ó lavar no lago.

- Moitas gracias – díxolle a rapaza -. Ese tolo mataríame ó fin e ó cabo.

- Chámome Istar – respondeu, respirando pouco a pouco -.

- Non te preocupes polo cadávere, penso que fixéche-lo que debías. Eu son Khanire.

- Quizais os deuses sexan compasivos – Istar desexaba que os deuses se vingaran del eternamente, que o castigaran por romper unha lei sagrada, o respeto á vida -.


Istar desveloulle á linda rapaza onde se agochaba, e ela prometeu ir visitalo tódalas tardes. O heroe marchou, paseando preto da auga, pensando. Chegou á conclusión de que se el non mataba ó soldado, este acabaría coa moza. Con estes pensamentos rematou a xornada máis intensa da súa preparación para home. Sen embargo, non foi quen de concilia-lo soño baixo a árbore. Rogoulle ós deuses que non castigaran ó novo morto. Mais tiña medo por el, porque quizais os ancestros da súa familia non o acompañaran na súa viaxe polos sendeiros do tempo.


E así pasou unha importante época na vida de Istar. Na vila non había case traballo e abundaba a comida. Istar ía tódolos días ata a famosa árbore. Alí quedaba a pasa-las tardes e moitas noites con Khanire. Namorárase dela, pensaba Istar.

CINCO ANOS DE ADULTO

- O grande problema que temos agora – comentou Khanire comendo con Istar e os seus pais -, é ese rei Salajnur.

- Estamos dacordo. Non fai máis que molestar. A ver se dunha vez a resistencia consegue vencelo.

- Máis nos vale que non se achegue á nosa aldea.

- Opino do mesmo xeito.

- Paréceme que todo o pobo está en comunión neste tema.


Moitas cousas cambiaran na vida de Istar dende os seus vinte anos. Facía un ano casara con Khanire. Ragnur morrera poucos meses antes da voda. Xa non vivía cos seus pais, nin sequera na aldea. Construíran entre a súa esposa e el unha pequena e confortable cabana ó carón da árbore na que comenzou a súa relación.


Ó principio si era duro, xa que Istar tivo que aprender a cazar e pescar, e axudar ademais á xente da aldea nas leiras e na labranza. Khanire, pola súa parte, limpaba tódolos días o poo procedente da terra do bosque, e axudaba ás mulleres do seu pobo nas labores diarias. Pero neses tempos, xa afincados no seu fogar, a vida era moi pracenteira.


A moza aprendera a coser, e domara un pequeno gato salvaxe, que se convertera nun habitante máis da choza. Istar adiestrábase na loita xunto a Lugnur, un amigo seu que tiña pensado unirse á resistencia contra Salajnur, que ascendía velozmente pola provincia, e axudábanse mutuamente: a un lle servía para sobrevivir na batalla, e ó outro para ser moito máis hábil na caza.


Moitos días pasaban, e moita felicidade podíase respirar no val. Tanto na aldea de Khanire, por certo, chamada Jiusnos, coma en Bevenos, e coma no fogar do lazo entre as dúas vilas.


Khanire fixera unhas amigas nos dous poboados, e polas mañás saían polo bosque a pasear ou ata o lago a bañarse. Istar, pola súa parte, adicaba máis tempo á caza, pesca e recolección de froitas salvaxes cos seus amigos, e entreaba máis con Lugnur.


Mais un día calquera, este paraíso desapareceu. Un día, Salajnur chegou ó val. Istar erguérase cedo, deixando á súa muller durmir. Vestiuse e saiu pasear polo bosque. Fuhgral, o gato, acompañouno no seu camiño. Adentrouse tanto na espesura, que ó volver xa era mediodía, e o grande Disco dourado anunciaba a hora de xantar. Chegou tranquilo á árbore, pero recibiuno Khanire chorando. Non dixo nada, sinxelamente apertouse a el, e sinalou na dirección da súa aldea natal. O mozo xirou a cabeza cara alí, e viu unha columna negra do lume. Rapidamente saiu correndo cara Bevenos.


Correu máis veloz que o vento, cunha rabia maior ca do trebón, suando máis co lago. Ó chegar ata as murallas de pedra, derruídas murallas, adentrouse na desolación e a morte. Contemplou unha imaxe dantesca, corpos espallados polas cinzas, cadáveres dos que trataron de opoñerse. O templo fora destrozado por completo. Alí, cos que loitaran pola súa liberdade, ficaba quedo o seu pai, cun sacho nas mans. Istar camiñou cara a súa casa, pero non fixo falla que chegase ata alí, para que poidese ver á súa nai tumbada boca arriba na porta do fogar que durante tantos anos lle deu amor e prosperidade.


Escoitou uns pasos polas súas costas. Deuse a volta disposto a fuxir, e viu a Lugnur con dúas espadas nas mans. Deixou caer as armas, e tirouse no chan, desolado, chorando. Istar sentouse ó seu carón.

- Todo foi moi rápido – escomenzou Lugnur -. Caeron pouco tempo por aquí despois de que escoitasemos os berros das outras aldeas do val. Foi horrible. Horrible. Algúns tratamos de resistirmos pola forza, mais eran moitísimos. Non deixaron títere con cabeza. Matamos a dous deles, e o xefe mandou arrasa-la vila. Exterminaron todo, homes, nenos, anciáns, mulleres, animais... Tan so cinco conseguimos escapar monte a través. Tanto adestrar para nada.

- Non puideches facer nada. Ninguén puido. Mais agora si que podemos.

- Non cho creo.

- Móstrame onde se agocha a resistencia.


Foron buscar a Khanire e máis ós outros catro supervivintes do val, so eles, e partiron cara o sur. Ninguén falou na maior parte da viaxe. O gato domesticado foi soterrado á semana de partir, xa que estaba enfermo para marchar tanto. Lugnur, Istar e Rognar conseguían cazar e pescar, e Khanire, Fuldim e Rofne recolectaban froitos silvestres. O novo mozo e as outras rapazas eran aínda moi xoves para poder saír da aldea, pero a situación así o requería. Mais Rognar non podería loitar ata o seguinte ano.


Tras dúas semanas máis de camiñar, chegaron o agochadeiro da resistencia: unha vila situada dentro dunha cova. Alí vivían as familias e persoas solitarias fuxidas dos ataques de Salajnur. Dous fortes gardas cortáronlle-lo paso. Lugnur explicou o que pasou, e accederon ó recinto que sería o seu novo fogar.


Istar e Lugnur foron recibidos polo xeneral da resistencia, que resultou ser Seirmug, tra-la morte na derradeira batalla do antigo mandatario contra o tirano. Alí construíronse dúas novas cabanas para os recén chegados. Istar e Khanire ocuparon unha, e o resto a outra.


A estructura daquela sociedade era proteccionista. As mulleres e menores de idade non podían saír da cova sen permiso militar, namentres que os homes, a maioría, decidían ser soldados, e adestrábanse tódolos días no bosque con diferentes actividades, coma a caza, pesca ou outras habilidades, loita corpo a corpo, resistencia á carreira continua, frío...


Non foron días moi felices para os supervivintes do val da nosa historia, ó menos durante os dous primeiros meses de estancia na resistencia. Logo xa se foron adaptando, e, tra-los tres meses de acoxida nas costumes e obrigas daquela xerarquización, comenzaron a levar unha vida normal.


Khanire demostrou ter unha impresionante capacidade para facer amizades alá onde fose. Rapidamente atopouse a gusto na súa cabana. Era unha das súas cualidades, sabía anteporse a ela mesma  antes que á situación. Istar, pola súa parte, non se separou de Lugnur nas saídas cos seus compañeiros de milicia. Coñeceu algúns bos homes, pero o seu único amigo era o tamén procedente de Bevenos.


Un tempo despois de que Istar chegara á cova, unha nova familia chegou. Eran de máis do norte que Bevenos. Ó parecer, ían nun barco de guerra, xa que foran acollidos ó naufragar nunhas rochas no gran río, nomeado por eles, mais Istar non o coñecía. Dúas fragatas de Salajnur atacáranos polos flancos. Eran máis rápidas que eles, e máis numerosos. So se salvaron eles da destrucción do seu transporte, e chegaran á costa subidos nunha táboa da nave.


Istar presentouse aquela mesma tarde no cuarto de Seirmug.

- ¿Pensas que sobreviviremos moito tempo? – preguntou Istar, sen saudar sequera -.

- ¿Perdoa?

- Se pensas que agochados aquí viviremos eternamente, se crees que unha patrulla non nos descubrirá, e o exército saqueará esta cova, deixando todo ó país ó seu lecer.

- É un bo sitio.

- Non digo que non. Soamente opino que deberiamos facer algo polos que están aínda morrendo polas provincias adiante.

- Ti non tes que opinar.

- Non son o teu escravo.

- Síntoo. Tes razón.

- Ben. Se me escoitas, vouche explica-lo meu plan.

- Adiante – instoulle por fin Seirmug -.

CINCO  ANOS  MAIS


O chan retumbaba na aberta chaira baixo o reflexo da crecente lúa que se erguía señorialmente coma a amante do rei dos deuses, deixando entrever as debilidades dos máis poderosos, mentres as estrelas choran a tristeza que estas fraquezas provocan a discordia no mundo dos mortais. A noite era tan fría que a cúpula do país enchíase dos lánguidos alentos dos ocupantes da escuridade.


Os cabalos cabalgaban velozmente, ataviados con mantas bordadas de ouro, e longos cornos metálicos na fronte, contorneando cos seus movementos ó mítico Pegaso, e ríndose coa armadura dos mesmos unicornios, as bestas dos antergos.


O exército de Salajnur estivera a piques de encher de maldade e morte todo o país, mais unha boa estratexia da resistencia fixérao retroceder tan so media provincia en tres anos. Baixo o mando do xeneral Seirmug, os valentes supervivintes á catástrofe comenzaron con accións vandálicas, atacando por sorpresa pequenos destacamentos das negras milicias do feiticeiro. Logo, tras sufrir un poderoso ataque ó seu agocho, Seirmug, contábase, seguira os consellos dun xove guerreiro, levando á súa pequena esperanza ata a victoria en importantes e magníficas accións de valor e coraxe.


En todo o país non se falaba doutra cousa. Ó parecer, dicíase nos pequenos pobos que non foran asolados, había dous guerreiros ós que non paraba nin home, nin animal, nin deus. Dicían que os seus nomes eran Lugnur e Istar, e que nunca se separaban demasiado na loita. Os druídas indicaron que eran o símbolo do traballo en equipo, a esperanza e a confianza.


Aquela vez, naquela chaira, Seirmug, Lugnur, Istar e outros heroes de tantas e tantas batallas pola liberdade, contemplaban o avance das poderosas e daquela numerosas forzas inimigas, encaramándose ó carón dun bonito lago, perfumado polas nenfas. Seirmug ergueu o brazo dereito, no que portaba sempre a espada. Os cabalos máis preto. O retumbar dos cascos. O relincho da furia. A luz da lúa. Seirmug baixou a arma.


A guerra tomou un curso moi importante aquel día. O entón grande exército da resistencia botou a correr, berrando os nomes dos deuses ós que encomendaban a súa alma, cun pe no Valham. As espadas chirriaron ó confrontarse os dous bandos. Istar situábase no centro da gresca. O odio cegaba os seus ollos, a súa mente, os seus movementos. Recordaba o cadávere da súa nai na porta do seu acolledor fogar, convertido en sinxelas cinzas. Contemplaba o fume procedente de todo o val. Recordou a Lugnur dicindo que trataron de facer todo o posible, que o seu pai loitou pola súa liberdade.


A acción durou moito tempo, e houbo numerosas baixas en ámbolos dous exércitos. Case ó final, estando ó lado de Seirmug, Istar viu escapar cara o bosque a un oficial inimigo. Seguiuno de contado. Na espesura das elevadas frondes, todo era oscuro. Istar pechou os ollos. Lembrou que o home tiña que aprender da natureza. Parou en seco, escoitando as sons da noite. Paxaros, ras, unha rama rompendo á esquerda. Istar moveu áxilmente a espada. Pouco despois, ó atopa-la saída do bosque, reuniuse con Lugnur. Estaba axeonllado. A batalla rematara coa fuxida dos homes de Salajnur. Sen embargo, coma de costume, non derrotaran á maior forza do tirano, que acampaba na capital, preto do seu xefe, quen enviaba a morrer ós seus escravos.

- Non puiden facer nada – o corpo sen vida de Seirmug xacía no chan, manchado pola terra e o sangue do calor da guerra pola que el deu todo -. Era demasiado tarde.

- Esta maldita guerra estase a levar ós mellores homes do noso país.


Os dous permaneceron calados, cansos e tristes. Sabían que era a triste realidade.

- Tócache se-lo noso líder, amigo – unha arroutada de Lugnur e os grandes guerreiros na chaira compartían esa opinión -.

- Non podo – Istar negouse en redondo -. Son un guerreiro máis.

- Non – sacudiu taxantemente Lugnur -. Ti e-lo mellor loitador que xamais vin. Es moi bo, tes furia, garra, e valor, amor, odio, coraxe, orgullo, esperanza. Ti é-la nosa liberdade.


Ninguén dos presentes dixo nada.


A seguinte xornada, tódolos refuxiados da resistencia acudiron ó masivo soterramento de Seirmug, un gran xefe, un guerreiro honrado, fero, valente, atento, un brillante dirixente. Tras subir montaña arriba, os seus loitadores construíron unha balsa con madeira de carballos e piñeiros. Logo diso, transportárona sobre os ombreiros ata a ribeira do río, e unha vez alí, cubriron o seu corpo con herbas e frondes do bosque, e prendéronlle lume con dúas pedras.


Despois deste ritual, os seus oficiais empurraron a balsa ardendo ó medio da corrente, para que viaxara río abaixo, cara o seu destino eterno, o Valham, onde a súa alma descansaría na compaña do seu pobo defunto. A resistencia abandonou o lugar, deixando en paz para sempre a alma de Seirmug.


A viaxe de regreso ía ser longa e perigosa, así que Istar e os seus puxéronse rapidamente en camiño cara a casa. Este tería que ser en silencio, seguindo o patrón da cerimonia, para non molestar o santo descanso dos defuntos.


As noites foron frías, os días calurosos, a estación do calor deixaba paso ó tempo do frío, no que os oscuros espíritos saían polas noites á caza dos desdichados e incautos homes solitarios que andivesen polas fragas. Pouco a pouco, a noite venceulle espacio de luz ó día, e o gran pai dos deuses, Aquel que non é, descansaría tranquilo no seu leito de vida.


Tamén pouco a pouco, Istar foi aceptando a realidade de que el era o xefe da desacougada manada da resistencia, que as vidas de toda a nación libre dependían del, da súa propia responsabilidade. Lembrou as palabras que Ragnur lle indicou nunha ocasión: o home ten que aprender da natureza: cando o xefe dunha manada de cervos morría, os contendentes loitaban se non quedaba máis remedio, e cando un nomeábase xefe, tódolos demais do conxunto sabían que o tiñan que respetar, e así ocorría na natureza. Istar comezou a aceptarse coma líder, do mesmo xeito que o aceptaron de bo grado os seus.


O tempo ía pasando lentamente dende que Seirmug morrera noutra victoria máis daquela guerra, facendo fuxir ós exércitos de Salajnur, con abundantes baixas. Un día coma outro calquera, congregou ó seu pobo debaixo dunha gran lousa, onde comezou a falar.

- Pobo desta nación aínda libre – berrou Istar para que os rezagados calasen -, sodes de moitos sitios. Procededes de distintos lugares deste país. Eu son das Provincias do Norte, da pequena aldea de Bevenos, da que poucos oirían falar dela. Xamais na miña aldeá xuventude imaxinara eu ser escoitado por xente de todo o territorio. Noutro tempo sentiríame halagado, mais agora estou indignado. Indignado porque esta guerra rematará con tódolos habitantes se non facemos nada ó respecto. Esta maldita guerra, que xa se levou nomes carismáticos, o derradeiro, o inolvidable Seirmug, roguemos que descanse no Valham cos deuses. Tamén esta guerra matou ás familias de todos nós, ou ben escravizou ás persoas que amamos. Esta situación vai cambiar. A partir de hoxe, non imos ter perdón con aqueles que non o tiveron co noso pobo.


Istar cesou un instante. Ninguén dos asistentes dixo nada.

- Comezaremos unha nova etapa na historia da resistencia – continuou en ton baixo -. Probablemente, as xeracións vindeiras rememorarán a nosa xesta con actos públicos, representacións, inventarán cousas inimaxinables no noso tempo, os deuses faranlle regalos impresionantes. Mais nós témo-la obriga de deixarlles este patrimonio, de loitar pola nosa vida, pola nosa independencia, polo noso orgullo... Esta guerra é un mal momento para ir en busca da vida, son tempos de ir na búsqueda da liberdade.


Istar calou. Recolleu a súa espada do chan. Ergueuna, e apertou o fío coas dúas mans. Ó pouco tempo un chisco de sangue asomou entre os dedos do xefe. Deixou caer os brazos, e soltou a espada. Logo ergueu unha man cortada, e abriuna, mostrando a ferida ós asistentes.

- ¡Este é o sangue dun pobo que será inmortalizado no leito dos deuses por recupera-la liberdade que nunca debeu perder, a liberdade gañada con lágrimas, suor e, ante todo, sangue!


Nese intre todo o seu pobo escachou en berros e xúbilo, aclamando ó seu xefe nun apoteósico final para un gran discurso. Sen embargo, non rematou entón Istar.

- Irmáns – proseguiu -, non vai ser doado. Moitos morrerán sen contempla-la nosa victoria sobre o tirano. Tan so os deuses saben iso. ¿Quen sabe se eu morrerei ou non? Os exércitos de Salajnur son potentes, poderosos, numerosos. Teremos que sacrificalo todo en favor da nosa liberdade. Non sei se estades comigo ou non, pero eu penso que máis vale un home morto que non un cento sen honra.


Istar calou. Ninguén dixo nada. Pasaron uns segundos, e igual. Ó fin, alguén do público comezou a bate-las palmas lentamente, acelerando ó tempo que o resto dos escoitantes o acompañaban coas súas mans, rematando nun longo e caluroso aplauso.


O novo líder do país libre baixou da lousa, e foi en dirección a Khanire. Bicáronse, e adentráronse na cova, descuberta un tempo atrás, despois de que Salajnur destruíse a primeira que atopou a resistencia. A noitiña cernérase sobre o lugar, e a xente voltaba ás súas cabanas, namentres que Istar e a súa muller xa levaban un tempo na súa. Aquela noite, o pai da vida e dos deuses, tocou en gracia a Khanire.

CINCO  ANOS  DE  PROFECÍA

Fostne ía directamente cara o seu pai. Istar ergueuna polo aire, mentres que Khanire ría. Atopábanse no lago no que creceran os adultos. A nena tiña catro anos e algúns meses de idade. A parella, se non fose por aquela guerra que tiña a todo o país queimado, podería considerarse moi feliz. A súa felicidade estribaba en que eles estarían sempre xuntos, no mundo dos vivos e no Valham.


A resistencia tiña por entón moitos núcleos de patriotas contra o tirano Salajnur. Istar vía aínda un raio de esperanza. El seguía sendo o xefe, mais declarou oficial nas colonias de refuxiados da guerra un sistema de eleccións libres cada ano no que se lle daba a posibilidade da independencia da colonia nai a cada conxunto de poboadores.


Khanire tiña a súa propia opinión da guerra: máis valía vivir oprimido que morrer pola liberdade que non se consegue coa vida. Istar, evidentemente, contradicíaa. El pensaba que o máis importante de todo era a liberdade. Ela tamén o pensaba, mais temía que o seu home morrera nunha das constantes batallas ás que Istar acudía. Xa lle pasara a algunhas das súas amigas, e non quería iso para ela. E moito menos para a súa filla.


Uns días despois chegou á cova un mensaxeiro do espía que estaba no gabinete de Salajnur. Foi directamente a falar co líder da resistencia. Istar mandou que lle deran auga e comida.

- ¿Que noticias traes para min? – inquiriu o xefe -.

- Salajnur planea facer algo grande – respondeu -. Reuniu a tódolos seus exércitos nunha compacta masa de militares, e vaivos citar nun claro do centro do noso país.

- ¿Cando será iso?

- Non o sei. Xa se puxeron en marcha. Están a catro días a cabalo daquí.

- Entón están a un día a cabalo da primeira resistencia, a máis pequena. Non está agochada pola natureza.


O mensaxeiro agradeceu a hospitalidade de Istar, e pasou alí a noite. O protagonista da nosa historia enviou a un rapaz á velocidade do raio ou da bágoa dun deus cara a poboación en perigo, e outro cara á outra resistencia para que tódolos soldados, malferidos ou en bo estado, se presentaran na súa cova canto antes. Istar sabía que non tiñan homes suficientes para plantarlles cara, e moitos estaban feridos ou psicolóxicamente derrotados. Mais, ¿que podía facer? As mulleres e os que non pasaran a semana de incertidume na que se convertían en homes non podían loitar. Eran as leis sagradas dos deuses. E se alguén as rompía, mal futuro lle esperaba.


As tropas chegaron, en mellor estado do que Istar pensaba. Algúns días despois, voltou o mensaxeiro que tiña que avisar á primeira resistencia. Toda a aldea, xa que non era máis grande, fora aniquilada. Ninguén quedou vivo.

- ¡Demo de inimigo! – desesperouse o xefe -. Tócanos cavilar a estratexia contra Salajnur.

- Istar – dixo Lugnur, que se convertira no director do outro poboado da resistencia -, non creo que sexa bo o que facemos.

- Ti e máis eu, e tódalas persoas que conviven connosco saben que matar a outras persoas é malo. Mais matamos para salvar a todo o pobo do noso país. Lémbrao, somos a esperanza, sómo-la liberdade.

- Ergue os teus brazos, por favor.


Lugnur coñecía a historia sobre a marca que aumenta coa idade. E escoitara falar ás mulleres sobre Istar e a lexendaria marca ancestral, mais nunca lle dera importancia.


Lugnur contemplou un dragón cos ollos acendidos. Brillaba na pel do seu amigo. Era semellante ó novo invento de punzar un debuxo na pel dunha persoa, que lle recorría ó guerreiro todo o antebrazo e parte do peito. O dragón, movíase. Ou era un efecto da luz. Lugnur nunca o descubriu.


Os dous compañeiros idearon unha táctica para vencer nunha batalla final ó malvado rei. Pasaron ese día cos seus amigos e a familia de Istar, Lugnur nunca se interesara en casar. Chamábanlle o rompecorazóns resistente. A filla do xefe crecía sá e fermosa, en felicidade cos seus pais no seu fogar.


A xornada seguinte partiu o exército, despois de ter unha longa conversa cos xefes e oficiais do reducido exército. Istar subiuse de novo á gran lousa, anos despois  da derradeira ocasión.

- Hoxe, irmáns meus, fillos dos deuses, loitaremos polas nosas vidas e a da nosa terra. Sabemos que imos loitar contra a nosa xente, encantada por Salajnur. Moitos verán por fin o que é o Valham. Hoxe, loitaremos todos xuntos, coma un so ser.


Os soldados, soldado é un decir, xa que a maioría deles foran granxeiros, aldeáns, compoñentes dunha familia, gritaron e bateron as palmas en sinal de aprobación. Se Istar quixese aproveitarse deles, non tería ningún problema. Mais el non era deses. Lembrouse o xefe de que nunha ocasión, sendo el aínda un neno, visitou Bevenos un home xa entrado en idade. Ofreceulle ó pobo cambiar de líder, prometeu riquezas, suministros, poder. Obviamente, rechazárono, pero Ragnur deixou que pasara a noite na cabana que había detrás do templo. O feiticeiro ergueuse á metade da noite para falar co extranxeiro, e descubriuno a piques de montar nun cabalo coas pertenzas da cabana. Non, Istar non era deses.


Entre estes e outros pensamentos avanzou lentamente toda a resistencia. Camiñaron todo o día, ata acampar ó carón da chaira que lle indicara o mensaxeiro a Istar. Aquela noite, Istar durmiu toda a noite. Soñou, soñou coa súa familia, viu de novo a Belmadí, á xente do pobo, ó seu pai, a Ragnur. De súpeto, atopouse con Ragnur nun denso bosque.

- Canto tempo, Istar – dixo o druida cunha voz sobrenatural -. Seica hoxe es todo un líder.

- ¿Como é que me estás a falar?

- Lémbrao, son mago. Eu nunca morrerei. Istar, teño que darche un aviso.

- ¿Volvereite a ver?

- Non, rapaz. Lembra isto, Salajnur vive do odio.


Istar fixo un amago de abrazar ó seu antigo amigo, mais o outro separouse. O líder da resistencia caeu enrriba dunha raíz, e fíxose unha ferida no cóbado.

- Agora pertenzo ó mundo da maxia.


E desapareceu. Desapareceu para sempre.


Á mañá seguinte, Istar espertou baixo o cobixo dunha árbore. Ergueuse animado, e recolleu as súas cousas. Ó dobrar os cóbados para estirarse, doeulle un deles. Viuno, e descubriu unha lixeira ferida. Rememorou o soño da noite.

- Non foi un soño – espetou de súpeto o xefe -.

- ¿Que dis? –preguntou Lugnur, que se erguera antes que el, e fora visitalo -.

- Nada, cousas miñas.


Tras unha longa mañá, un vixía dende a copa dunha árbore divisou no horizonte unha masa de homes, un conxunto moi grande. Istar mandou chamar ós seus, salvo ós vixías, que seguiron contemplando o paraxe.

- Se non me equivoco – comezou o líder, ante as miradas expectantes dos soldados -, por alí ven Salajnur. E con el trae todo o seu exército. Sei que o camiño ata esta explanada foi longo, algúns non estabades en condicións de recorrelo, e menos de loitar contra unhas potentes milicias.


Parou en seco para tomar aire. Baixou a cabeza, e mirou a explanada sobre a que ía desenrrolarse a batalla que, dunha vez por todas, remataría con aquela guerra. Levantou os ollos, e dispúxose a falar do soño da noite anterior, pero quedouse sen verbas, fóiselle da mente.

- Rapaces, compañeiros, amigos, todos formamos parte dunha familia, ou tivemos a desgracia de ver ós nosos seres queridos morrer ás mans de asasinos, asasinos do noso pobo. Mais eran xente coma nós. E hoxe teremos que matalos para liberalos da súa maldición. Así que, xa coñecedes todo o que tendes que saber. Tan so un aporte máis, cando teñades medo, cando vexades a espada xusticieira baixar sobre vós, lembrade ós vosos, pensade nos vosos pais, fillos, na moza, na mascota.


E calou.


Ó pouco rato, o pó invadiu os ollos da resistencia alí congregada. O temido exército entrara na chaira. Istar e Lugnur situábanse ó fronte dos seus rapaces. O líder contemplou ós combatentes do tirano. Recoñeceu a algún do seu propio poboado, xente que crecera en Bevenos, chea de vida e alegría, mais entón, non tiñan vida. Os ollos eran opacos, salvo os dos oficiais do oscuro mago. A faciana de Salajnur tiña un fulgor espectral, reflectía un odio que lle reconfortaba por dentro.


O tirano ergueu o brazo dereito, mantívoo no aire un instante, e logo baixouno. Con este movemento, os seus pupilos lanzáronse á carga. Os cabalos voaban sobre a sucia terra, a súa acelerada respiración semellaba a dun diablo sedento do sangue de novas víctimas. Os xinetes semellaban espectros rodeando ós inimigos. E a infantería formaba unha perfecta frecha, coma se levaran toda a vida coordinando aqueles movementos, coma se fose un infernal baile que atormentaba as almas dos caídos en oscuras condicións.


Pola outra parte, os soldados que aguantaron valentemente os ataques de Salajnur, enviaban certeiros, algúns, golpes de espada, lanza, ou o que fose, ós fantasmagóricos contrincantes.


Istar hachábase no medio da revolta, xunto con Lugnur. Ambos loitaban coma sempre, costado con costado, barrendo os perigos que directa ou indirectamente os acechaban. De súpeto, tódolos inimigos do seu inmediato arredor caeron, quedando eles dous e algúns amigos máis. Entón, os dous heroes fixáronse no negro cabalo que relinchaba no comenzo da chaira.


Sentiron a súa chamada, e non tentaron agardar reforzos. Saíron os dous amigos correndo cara Salajnur, namentres que os seus compañeiros desenrrolaban unha terrible batalla. Lugnur chegou antes ca Istar, xa que o último parouse a axudar a un veciño seu, rodeado por dous inimigos.


Dende tan preto como as súas pernas lle permitían estar, xa que non lle respondían, Istar viu a Salajnur descender da montura e desenvaina-la súa espada. Lugnur berrou e foi cara á el a gran velocidade coa arma ameazante. No último momento, o feiticeiro fixo un movemento coa espada. Lugnur continuou un chisco, e logo derrubouse morto tra-lo rei do mal.


Istar tamén gritou. Gritou de rabia, de odio contido tantos anos, e Salajnur sorriu. O líder resistente correu a vinga-los seus amigos, e ó ver ó druída sorrir, lembrou as verbas de Ragnur. Parou en seco. Frustrárase. E Salajnur deixou de sorrir.


Ámbolos dous cambiaron a táctica. Movíanse a esquerda e dereita. Istar pensaba na súa filla, na súa nai, en Kharine, no seu pai, amigos, doces lembranzas do pasado; e loitaba velozmente co feiticeiro, que demostrou ter brillantes dotes de guerreiro. Istar xirou en redondo, e deu un golpe final, mais Salajnur, moi atento, ergueu a espada a tempo, e atravesou el primeiro ó inimigo. Mais Istar non cesou. A esperanza non podía perder. O sable do protagonista describiu a parábola pretendida, e atopou o corpo de Salajnur, e non se detivo ata sentir o liberador aire da outra banda. Os dous señores da guerra caeron ó mesmo tempo, cada un coa espada do outro.


Un sobrenatural ruxido escoitouse por todo o campo de guerra. Tódolos contendentes cesaron a batalla. Unha luz que proviña do cadávere de Istar foi agrandando o resplandor, ata facelo cegador. Entón, un inmenso dragón blanco saiu do antigo líder da resistencia. Irradiaba luz celestial, e falou, falou para todo o mundo.

- A profecía xa se cumpriu – tiña unha doce e potente voz, algo incrible e indescriptible -. Os antergos e os deuses están ledos pola forxa da lenda dun pobo, do seu pobo. O elexido cumpriu o seu papel á perfección, tal e como tiña que ser. E agora que o mal foi destruido, eu libero a todos da maldición adxacente neste lugar sagrado de sangue e desolación. A vosa terra agradécevos o que fixestes para liberala da opresión e a morte.


E coa mesma triunfante entrada coa que aparecera, desapareceu cara o ceo. Os soldados de Salajnur recuperaron a identidade e a vitalidade. O país volveu a ser do seu pobo. Istar estaría orgulloso del mesmo se puidese ver o que conseguira. A vida continuou tal e como tiña que continuar. As familias da resistencia saíron das súas casas agochadas, e tomaron agradecidas a liberdade.


Kharine miraba desesperada a volta do seu home. Cando lle contaron o que sucedera, non chorou por el. Cando llo contaron, deu as gracias mirando ó ceo, buscando ó blanco dragón. E ó facer iso, inconscientemente soubo que tiña que criar á defensora e líder dun pobo, e soubo sen sabelo que Istar estaría sempre con ela. Soubo que Istar era a terra, se el morría, a terra morrería. Quizais por iso puido ve-lo dragón voando entre as nubes. Quizais por iso puido coñece-la verdade, puido consegui-la liberdade.

